DA Den Europæiske Unions Tidende CE 78/888

(2004/C 78 E/0940)

SKRIFTLIG FORESPØRGSEL E-3997/03

af Raffaele Costa (PPE-DE) til Kommissionen

(7. januar 2004)

Om: Prince/euro-programmet

I maj 2000 offentliggjorde Kommissionen en indkaldelse af forslag i forbindelse med Prince/euro-programmet. Formålet var at gennemføre formidlings- og oplysningsvirksomhed om euroen over for bestemte dele af offentligheden for at opfylde behovet for specifik information om indførelsen af euroen. Den samlede bevilling var på 5 mio. EUR. Det var desuden Kommissionens hensigt at stille støttebeløb til rådighed, helst i en størrelsesorden på mellem 50 000 og 300 000 EUR.

Kan Kommissionen oplyse, hvilke forslag der udvalgtes samt hvilke der udelukkedes? Kan Kommissionen også oplyse, hvilke beviser de ansvarlige for hvert enkelt udvalgt forslag således som krævet i indkaldelsen af forslag har forelagt for, at det med fællesskabsstøtten er lykkedes at opnå den planlagte informationsformidling?

Svar afgivet på Kommissionens vegne af Pedro Solbes Mira

(20. februar 2004)

Et af målene under Prince-programmet gik ud på at nå ud til bestemte grupper af offentligheden for at forberede overgangen til euroen ved hjælp af tværnationale informationskampagner, som dækkede mindst tre medlemsstater (heraf én, der var en del af euroområdet), og som havde en multiplikatorvirkning.

På basis af udvælgelseskriterierne (1) har Kommissionen udvalgt 34 projekter blandt de indkomne 158 forslag, dvs. 27,42 %.

Med de valgte projekter har Kommissionen kunnet nå den størst mulige virkning blandt de udvalgte målgrupper:

Målgruppe Antal projekter Små og mellemstore virksomheder 11 Civilsamfundet (offentligheden) 2 Skolesøgende (6-18 år) 9 Sårbare grupper 10 Regionale og lokale myndigheder; regioner i den yderste periferi 2 Udvalgte Projekter i alt 34

Under hensyntagen til de begrænsede interne midler, der var til rådighed, har Kommissionen evalueret alle disse projekter ved modtagelsen af anmodningerne og efter gennemførelsen. Rapporterne fra støttemodtagerne er gennemgået for at konstatere, om de kvalitative mål for målgrupperne er nået. For at kunne måle virkningerne, har Kommissionen anmodet støttemodtagerne om at benytte de vigtigste kommunikationsteknikker (publikationer, cd-rom, konferencer og seminarer, internetsteder, udstillinger, informationsmateriale såsom omregningstabeller, foldere, plakater). Der er endvidere gennemført en evaluering af virkeliggørelsen af de kvantitative mål (målgruppens størrelse og mængden af udsendt materiale).

Disse informationsaktioner blev gennemført i partnerlandene (mindst tre), havde en multiplikatorvirkning og nød normalt godt af mediedækning. Kommissionen er af den opfattelse, at man alt i alt har opnået den ønskede omtale.

Kommissionen fremsender en komplet liste over alle støttemodtagere samt listen over organisationer, hvis forslag er afvist, direkte til det ærede medlem og Parlamentets sekretariat.

(1) De ti udvælgelseskriterier i indkaldelsen af bud offentliggjort i Den Europæiske Unions Tidende:

— projektet er i overensstemmelse med målgruppernes behov og aktionernes målsætninger

— kvaliteten af de midler, der foreslås anvendt for at nå de givne mål, og deres indbyrdes sammenhæng

— overensstemmelse mellem budgetter og midler

— tidligere støtte (EU-indkøbskontrakter eller -lån)

— projektets innovative aspekt (målsætninger, metoder)

— aktionernes tværnationale eller EU-tværregionale dimension

— den forventede multiplikatoreffekt i målgruppen

— eventuelt andre medfinansierende partnere; ansøgerne tilskyndes til at finde andre finansieringspartnere — et forhold, som der tages hensyn til, når ansøgningerne gennemgås;

— ansøgerens og partnernes tekniske forudsætninger for at gennemføre det berørte projekt